[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 16.12.2010

COM(2010) 756 τελικό

2010/0367 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κατάργηση του κανονισμού (ΕΟΚ) αριθ. 429/73 περί καθορισμού των ειδικών διατάξεων που ισχύουν για τις εισαγωγές στην Κοινότητα ορισμένων εμπορευμάτων καταγωγής Τουρκίας που υπάγονται στον κανονισμό (ΕΟΚ) αριθ. 1059/69 για ανανέωση για το έτος 2000 των μέτρων που προβλέπονται στον κανονισμό (ΕΚ) αριθ. 1416/95 για ορισμένες παραχωρήσεις υπό μορφή κοινοτικών δασμολογικών ποσοστώσεων για το 1995 σχετικά με ορισμένα μεταποιημένα γεωργικά προϊόντα

ΑΙΤΙΟΛΟΓΙΚΗ ΕΚΘΕΣΗ

Ορισμένες πράξεις οι οποίες εκδόθηκαν κατά τις τελευταίες δεκαετίες εξακολουθούν να ισχύουν, παρόλο που έχουν εξαντλήσει τα αποτελέσματά τους. Οι εν λόγω πράξεις έχουν καταστεί παρωχημένες λόγω του προσωρινού χαρακτήρα τους ή διότι το περιεχόμενό τους έχει ενσωματωθεί σε μεταγενέστερες πράξεις. Ορισμένα μέτρα που συνδέονται με την προσχώρηση νέων κρατών μελών έχουν καταστεί παρωχημένα μετά την προσχώρησή των εν λόγω κρατών μελών. Το Ευρωπαϊκό Κοινοβούλιο, το Συμβούλιο και η Επιτροπή συμφώνησαν, στο πλαίσιο της διοργανικής συμφωνίας για τη βελτίωση της νομοθεσίας, ότι η ενωσιακή νομοθεσία θα πρέπει να επικαιροποιηθεί και ο όγκος της να μειωθεί με την κατάργηση πράξεων που δεν εφαρμόζονται πλέον[1]. Οι πράξεις που είναι πλέον άνευ αντικειμένου πρέπει να αφαιρούνται από το «ενωσιακό κεκτημένο», προκειμένου να βελτιώνεται η διαφάνεια και η ασφάλεια του ενωσιακού δικαίου.

Η Επιτροπή υλοποίησε έναν αριθμό ενεργειών για τη διαγραφή των παρωχημένων νομικών πράξεων από το κεκτημένο, κυρίως μέσω της αναγνώρισης του παρωχημένου χαρακτήρα των σχετικών πράξεων της Επιτροπής. Πιο πρόσφατα, η Επιτροπή αναγνώρισε τον παρωχημένο χαρακτήρα περίπου 250 πράξεων στον τομέα της γεωργίας, ενώ σύντομα θα αναγνωρίσει τον παρωχημένο χαρακτήρα και περίπου 60 πράξεων στον τομέα του εμπορίου μεταποιημένων γεωργικών προϊόντων[2].

Η Επιτροπή εντόπισε δύο πράξεις του Συμβουλίου στον τομέα της εμπορίας προϊόντων που προκύπτουν από τη μεταποίηση γεωργικών προϊόντων, οι οποίες βασίζονται στο άρθρο 207 της συνθήκης για τη λειτουργία της Ευρωπαϊκής Ένωσης (πρώην άρθρο 133 της συνθήκης για την ίδρυση της Ευρωπαϊκής Κοινότητας και πριν άρθρο 113 της συνθήκης για την ίδρυση της Ευρωπαϊκής Κοινότητας), που εξάντλησαν το αποτέλεσμά τους, αλλά εξακολουθούν τυπικά να ισχύουν. Δεν αποτελεί αρμοδιότητα της Επιτροπής να αναγνωρίσει τον παρωχημένο χαρακτήρα πράξεων που έχουν εκδοθεί από το Συμβούλιο. Για λόγους ασφάλειας δικαίου, η Επιτροπή προτείνει οι πράξεις που απαριθμούνται στην παρούσα πρόταση να καταργηθούν από το Συμβούλιο.

Η παρούσα πρόταση αφορά την κατάργηση του κανονισμού (ΕΟΚ) αριθ. 429/73 που καθορίζει τη μειωμένη σταθερή συνιστώσα των εισαγωγικών δασμών για μεταποιημένα γεωργικά προϊόντα καταγωγής Τουρκίας. Οι διατάξεις του κατέστησαν παρωχημένες, επειδή η απόφαση αριθ. 1/95 του συμβουλίου σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης καθορίζει τις εμπορικές συμφωνίες για μεταποιημένα γεωργικά προϊόντα καταγωγής Τουρκίας.

Η παρούσα πρόταση αφορά επίσης την κατάργηση του κανονισμού (ΕΟΚ) αριθ. 215/2000 του Συμβουλίου που ανανέωσε τις προτιμησιακές δασμολογικές ποσοστώσεις μόνον για το έτος 2000 και έχει εξαντλήσει όλα τα αποτέλεσματά του.

Η παρούσα πρόταση είναι παρόμοια με εκείνη που προβλέπεται στις παρωχημένες γεωργικές πράξεις στο κυλιόμενο πρόγραμμα απλοποίησης που εγκρίθηκε στο πλαίσιο της εφαρμογής της στρατηγικής απλοποίησης του κανονιστικού περιβάλλοντος της Επιτροπής, όπως ενημερώθηκε πρόσφατα – έγγραφο COM (2008) 712, παράρτημα 2 του νομοθετικού προγράμματος και του προγράμματος εργασίας της Επιτροπής του 2009.

2010/0367 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την κατάργηση του κανονισμού (ΕΟΚ) αριθ. 429/73 περί καθορισμού των ειδικών διατάξεων που ισχύουν για τις εισαγωγές στην Κοινότητα ορισμένων εμπορευμάτων καταγωγής Τουρκίας που υπάγονται στον κανονισμό (ΕΟΚ) αριθ. 1059/69 για ανανέωση για το έτος 2000 των μέτρων που προβλέπονται στον κανονισμό (ΕΚ) αριθ. 1416/95 για ορισμένες παραχωρήσεις υπό μορφή κοινοτικών δασμολογικών ποσοστώσεων για το 1995 σχετικά με ορισμένα μεταποιημένα γεωργικά προϊόντα

ΤΟ ΕΥΡΩΠΑΙΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Η βελτίωση της διαφάνειας του ενωσιακού δικαίου αποτελεί ουσιώδες στοιχείο της στρατηγικής για τη βελτίωση της νομοθεσίας που υλοποιούν τα θεσμικά όργανα της Ένωσης. Στο πλαίσιο αυτό, ενδείκνυται η διαγραφή από την ισχύουσα νομοθεσία των πράξεων που είναι πλέον άνευ πραγματικού αντικειμένου.

2. Ο κανονισμός (ΕΟΚ) αριθ. 429/73 του Συμβουλίου, της 5ης Φεβρουαρίου 1973, περί καθορισμού των ειδικών διατάξεων που ισχύουν για τις εισαγωγές στην Κοινότητα ορισμένων εμπορευμάτων καταγωγής Τουρκίας που υπάγονται στον κανονισμό (ΕΟΚ) αριθ. 1059/69[3] εκδόθηκε με σκοπό να καθοριστεί η μειωμένη σταθερή συνιστώσα των εισαγωγικών δασμών για μεταποιημένα γεωργικά προϊόντα καταγωγής Τουρκίας και εισήχθη στο πλαίσιο του πρόσθετου πρωτοκόλλου της συμφωνίας συνδέσεως Ευρωπαϊκής Οικονομικής Κοινότητας – Τουρκίας, που υπογράφηκε στις 23 Νοεμβρίου 1970.

3. Επειδή η απόφαση αριθ. 1/95 του συμβουλίου σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης[4] κατάργησε τους τελωνειακούς δασμούς για προϊόντα καταγωγής Τουρκίας, ο κανονισμός (ΕΟΚ) αριθ. 429/73 έχει καταστεί παρωχημένος.

4. Ο κανονισμός (ΕΚ) αριθ. 215/2000 του Συμβουλίου, της 24ης Ιανουαρίου 2000, για ανανέωση για το έτος 2000 των μέτρων που προβλέπονται στον κανονισμό (ΕΚ) αριθ. 1416/95 για ορισμένες παραχωρήσεις υπό μορφή κοινοτικών δασμολογικών ποσοστώσεων για το 1995 σχετικά με ορισμένα μεταποιημένα γεωργικά προϊόντα[5] είχε προσωρινό χαρακτήρα, εφαρμόστηκε το έτος 2000 και έχει εξαντλήσι όλα τα αποτελέσματά του.

5. Για λόγους ασφάλειας δικαίου και σαφήνειας, οι κανονισμοί (ΕΟΚ) αριθ. 429/73 και (ΕΚ) αριθ. 215/2000 θα πρέπει, συνεπώς, να καταργηθούν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κανονισμοί (ΕΟΚ) αριθ. 429/73 και (ΕΚ) αριθ. 215/2000 καταργούνται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 321 της 31.12.2003, σ. 1.

[2] ΕΕ C 30 της 6.2.2009, σ. 18.

[3] ΕΕ L 59 της 5.3.1973, σ. 85.

[4] ΕΕ L 35 της 13.2.1996, σ. 1.

[5] ΕΕ L 24 της 29.1.2000, σ. 9.